Mazurek, Milan, poslanec NR SR (2022-12-02):
Priznám sa, že je to asi prvýkrát, keď vystupujem pred až tak extrémne prázdnym plénom, to znamená, že sú tu okrem pána podpredsedu dvaja koaliční poslanci a de facto tu dokopy narátate do desať poslancov, ale asi si musia občania Slovenskej republiky tak nejak zvykať, že piatok poobede už nie je dôvod na to, aby parlament zaujímal dostatočne kvalitné stanovisko k tomu, čo sa rokuje počas jeho zasadania. Tento náš návrh novely ústavy je návrhom slobody, úplne a jednoducho. Slobody pre každého jedného obyvateľa Slovenskej republiky rozhodnúť sa, či chce, aby jeho život bol pod úplným podmanením svetových mocenských štruktúr a bánk, alebo aby o svojej budúcnosti mohol z veľkej časti naďalej rozhodovať sám. Chceme, aby v Ústave Slovenskej republiky existovalo právo na využívanie hotovostných platieb pre obyvateľov Slovenskej republiky, aby ich nikto nemohol nútiť do digitálnej ekonomiky v takom zmysle a v takom zásadnom meradle, že budú musieť za každú jednu vec, či už je to nejaký banko... nejaká banková služba alebo rožok v potravinách, platiť len bankomatovou kartou alebo iným digitalizovaným mechanizmom. Predstava spoločnosti, ktorá nedisponuje právom na využívanie hotovostných platieb, ale môže za svoje tovary a služby platiť len takýmito digitálnymi mechanizmami, je predstavou absolútne totalitnej spoločnosti. Spoločnosti, kde občania nemajú nijaké súkromie a nijaké práva. Dnes žijeme v možnostiach, kedy ešte stále vo väčšine prípadov máme tú vôľu rozhodnúť sa a zaplatiť v hotovosti, to znamená zaplatiť anonymizovane. My sami rozhodujeme o tom, kam dáme svoje peniaze, čo si kúpime a nikto nemôže túto platbu nejakými digitálnymi krokmi, nejakou stopou vystopovať, skontrolovať a rozhodnúť sa, čo s ňou ďalej bude robiť. V prípade, že sa však občan Slovenskej republiky rozhodne platiť za čokoľvek kartou, okamžite digitálnu stopu za sebou zanecháva. Už sa o svoje súkromie, v tomto prípade dobrovoľne, to je dôležité podotknúť, čo my rešpektujeme, pripravuje. Pretože či už je to nejaký bankový úradník alebo možno nejaký kompetenčne zodpovedný orgán štátnej správy, môže na tieto jeho platby a na tento jeho účet v určitých prípadoch nahliadať. To znamená, už tá jeho platba nie je anonymná a ďalší ľudia budú vedieť, kedy a za čo kde platia. Niektoré banky toto potom doťahujú do úplného extrému, že jednotlivým platbám a jednotlivým tovarom dokonca priraďujú niečo, čo nazývajú akousi emisnou produkciou. To znamená, že tomu človeku ešte povedia, koľko emisií pri svojich nákupoch, pri svojom spotrebiteľskom správaní vlastne do sveta vypustil, alebo koľko sa ich vďaka jeho spotrebiteľskému správaniu muselo pri výrobe či dodaní týchto produktov vytvoriť. Samozrejme, je to šialený nástroj, keď si uvedomíme, koľko možností z neho potom pre akúsi totalitnú formu svetovlády vychádza, ale dnes to stále ostáva na dobrovoľnej báze. Problémom, pre ktorý navrhujeme túto novelu ústavy, je, že existujú konkrétne mocenské štruktúry a konkrétni ľudia reprezentujúci najväčšie finančné inštitúcie na svete, ktorí otvorene, normálne otvorene nahlas presadzujú cez svojich politických sluhov, aby sa hotovosť zo systému odstránila, aby obyvatelia nemali tieto hotovostné možnosti. A prečo to robia? No úplne jednoducho, pretože ich mesianistické vízie o spáse tohto sveta, ktoré najčastejšie reprezentuje Klaus Schwab so svojím Svetovým ekonomickým fórom, kde tak rád chodí rečniť Eduard Heger, ktorý otvorene hovorí, že hotovosť by sa mala zrušiť, že by mala existovať len digitálna ekonomika. Títo ľudia otvorene taktiež hovoria o tom, že osobné slobody do sveta, ktorý má údajne spasiť našu civilizáciu, nepatria. Oni otvorene hovoria, že občania nemajú mať právo na svoje osobné slobody! A na takéto fóra chodí rečniť aj Eduard Heger. Problémom ale je, že my na rozdiel od týchto bláznov, sociopatov, psychopatov s totalitnými chúťkami hovoríme, že občania majú mať osobné slobody, že ľudské práva tu musia byť zachované a že nemôže prísť nikto, kto vám nariadi: nie, nebudeš používať hotovostnú platbu, nebudeš mať ani tú mincu, ani tie papierové peniaze, budeš mať len ten bankomatový účet, len tú aplikáciu v telefóne, len tú kartu, ktorou budeš môcť platiť, a my rozhodneme, za akých okolností a kedy ňou budeš môcť platiť. Pretože dnes vidíme, kam táto spoločnosť smeruje. Totalitné spoločnosti, štáty, kde sú pri moci marxistické a totalitu uznávajúce vlády ako Čína alebo Kanada, otvorene vlastným obyvateľom, otvorene vykonali voči vlastným obyvateľom kroky, ktoré viedli k strate tejto slobody. Spomíname si, bolo to, tuším, minulý rok, keď kanadskí kamionisti protestovali proti totalitným zákonom ich vlastnej vlády, človeka, ktorý je dnes premiérom Kanady a ktorý sa hrá na liberála, ale v skutočnosti je to ten najtotalitnejší fanatik, ktorého v západnom svete asi môžeme nájsť, a ktorý zakázal kamionistom normálne pracovať, ak sa nedajú zaočkovať niečím, v čo neverili a čo tu bolo do ľudí tlačené lžami aj z radov vládnych poslancov a predstaviteľov tejto vládnej moci na Slovensku. Títo kamionisti sa vzopreli, začali protestovať, rozhodli sa, že, tak ako to je v ich moci, prerušia dodávateľské reťazce, pretože keď kamióny nefungujú, spoločnosť kolabuje. A čo urobila vláda, aby sa postavila proti vlastným ľuďom v Kanade? Vypla im ich vlastné bankové účty. Siahla im na ich vlastné peniaze. Toto urobili len v Číne, možno v Severnej Kórei a v Kanade, v západnom, v takzvanom demokratickom, liberálnom, hodnoty slobody uznávajúcom svete, pred ktorým sa tu klaňajú títo ľudia, tam vypli obyvateľom, ktorí sa rozhodli bojovať za svoje vlastné ústavné práva normálnym, legitímnym, politickým protestom, bankomatové účty. A ja sa pýtam úplne jednoduchú otázku, keby títo ľudia nemali hotovosť, čo urobia? Za čo kúpia svojim deťom jedlo? Čo by urobili? Ako by mohli v systéme bez hotovosti prežiť? Hotovosť bol jediný dôvod, prečo títo ľudia mohli reálne žiť a nemuseli ísť žobrať jedlo niekde k príbuzným alebo niekde na uliciach. Predstavte si, že by spoločnosť už nemala hotovosť a že systém by bol postavený len na digitálnej mene. Tí ľudia môžu kľudne aj skapať od hladu, lebo takto si to „liberálna“ kanadská vláda priala. A už len pre možnosť, že niečo také môže kedykoľvek na svete za akýchkoľvek okolností bez ohľadu na to, čo si kto bude o konkrétnom momente v danom, v danej situácii myslieť, už len preto, že niečo také môže z teoretického hľadiska nastať, je dôležité prijať preventívne opatrenie a zaradiť právo na hotovosť do ústavy. Veď je nemysliteľné, aby niekto z pozície vládnej moci zakázal vlastným obyvateľom používať peniaze na to, aby si mohli niečo kúpiť, siahli im na ich vlastné práva, na ich vlastné peniaze. To nie je bezprecedentná situácia. My to už dnes vidíme, stalo sa to pred rokom. Svet si ide ďalej, ako keby nič nebolo! Kanada je normálne otvorene totalitný režim! A my sa tvárime, že je všetko v poriadku. A ja sa pýtam všetkých obyvateľov Slovenskej republiky, lebo nebudem sa pýtať vládnych poslancov alebo opozičných poslancov, nikto tu v tejto sále prakticky nie je, ale pýtam sa obyvateľov Slovenskej republiky, či si myslia, že ak by na Slovensku neexistovala hotovosť a rozhodol by sa náhodou niekto alebo nejaká skupinka ľudí nepočúvať Igora Matoviča, či by prijal také opatrenie a vypol im ich účty. Toho istého človeka, ktorý im povedal, že nepôjdu do práce, ak sa nedajú zaočkovať alebo otestovať. Či by Igor Matovič bol ochotný alebo ktokoľvek iný z tejto vlády vypnúť obyvateľom ich bankomatové karty a nechať ich skapať od hladu, ak by to bolo nutné, ak to už raz bol ochotný urobiť len preto, že sa nechceli otestovať. Nepôjdeš do práce, nebudeš zarábať peniaze, necháš všetko len tak, nebudeš mať z čoho živiť vlastné deti, mňa to netrápi, ja som Igor, božská osobnosť na tejto zemi, zdochni od hladu, ak sa nezaočkuješ! Toto povedal ľuďom! Samozrejme, nie mojimi slovami, ale vo výsledku to znamenalo to isté. A, samozrejme, títo pročkovci mu to odhlasovali. A tak by mu odhlasovali aj vypnutie bankomatových kariet, lebo on by si našiel dôvody, to sú zlí antivaxeri, hoaxeri, ruskí špióni, extrémisti, propagandisti, hocičo! Samozrejme, že by to nebola pravda, pretože ten človek neklame snáď len, keď je ticho. Ale ja sa pýtam, či nám stojí takéto riziko, keď máme psychopatov a bláznov pri moci, ľudí, ktorí sa neštítia odoberať celému národu na základe politických rozhodnutí ľudské práva, aby sme im dovolili odstraňovať hotovosť, zavádzať digitálnu menu. Ja som bol na výbore pre európske záležitosti, kde som sa spýtal Eduarda Hegera, keď sme schvaľovali stanoviská Slovenskej republiky na Radu EÚ, resp. na Európsku radu, a Slovenská republika verejne povedala ústami premiéra na týchto stanoviskách, že akceptujeme zavedenie digitálneho eura, že sa tešíme zavedeniu digitálneho eura a že vnímame tie obrovské benefity do budúcnosti vďaka digitálnemu euru. A ja som sa teda spýtal pána Hegera, či môže občanom Slovenskej republiky zaručiť, že právo na hotovosť bude uchránené, na to mi neodpovedal, pretože to by asi nebolo v súlade s rečičkami a plánmi Svetového ekonomického fóra, kde tak rád chodí rečniť. A spýtal som sa, čo sú vlastne tie úžasné benefity do budúcnosti, že mena sa čoraz viac preklápa z normálnej fyzickej na digitálnu? On povedal, že on nechápe mojej otázke, pretože podľa neho sú to len a len benefity, lebo platby budú rýchle, platby budú okamžité, platby budú vystopovateľné, zabránime praniu špinavých peňazí, umožníme zrušenie drogových gangov a podobné výhody. Samozrejme, ale na to sú už dnes režimy a mechanizmy existujú. Tieto všetky reči, ktorými títo ľudia v Bruseli odzbraňujú alebo vysvetľujú, prečo je potrebné zavádzať digitálne meny, sú len nezmyselnou, nezmyselnou a neúprimnou zámienkou, prečo v skutočnosti chcú odstrániť zo spoločnosti hotovosť. Spojené štáty americké otvorene povedali, že už zavádzajú digitálny dolár. Edward Snowden, ktorý najlepšie z nás všetkých na celom svete asi, okrem tých samých predstaviteľov USA, vie veľmi dobre, čo znamená americká zahraničná politika a vie veľmi dobre, čo si dokáže vláda USA dovoliť voči celému svetu aj voči vlastným občanom, povedal, že už to začína. Čo začína? To si môžeme domyslieť. Čína zavádza digitálny Juan, Rusko zavádza digitálny Rubeľ, a po celom svete tieto digitálne meny rastú. Ja nepochybujem, že my ako Slovenská republika nemáme nijakú možnosť na to, aby sme zabránili svetovým veľmociam, aby digitalizovali monetárny systém čoraz viac a viac, aby presúvali peniaze z reálneho sveta do toho digitálneho sveta, ale môžeme urobiť pre svojich vlastných obyvateľov to najmenej, ten najväčší základný kameň, že im môžeme dať právo na hotovosť, a to znamená chrániť ich do budúcna. A uvedomujem si, že to robíme pre všetkých ľudí všetkých politických názorov, všetkých rás, farieb, náboženstiev, toto je čisto slobodná vec. Nikomu, nikomu to neubližuje, nikomu to nič nebráni, nikomu to nezakazuje platiť kartou, hodinkami, čímkoľvek len chce, nálepkou, nikoho to nijakým spôsobom neobmedzuje na jeho právach, práve naopak, dáva mu to tie najzákladnejšie práva a chráni ho to pred totalitnými chúťkami psychopatov, ako je Klaus Schwab na Svetovom ekonomickom fóre a ľudí, ktorí otvorene hovoria, že je potrebné spoločnosť obmedziť do takého stavu, aby nemala hotovosť, aby jazdila, samozrejme, len elektrickým autom, ktoré si nikto nebude môcť vo finále dovoliť, to znamená, nejazdila prakticky vôbec, a aby poslúchala na slovo psychopatov a sociálnych inžinierov, ktorí neveria na nič také, ako je súkromné vlastníctvo a podobné výdobytky, ktoré podľa môjho názoru spoločnosť dostali do stavu, kedy si môže hovoriť, že je civilizovaná. Toto sú normálne otvorené hrozby. Pred dvoma mesiacmi, tuším niekedy koncom septembra, vyskočil na stránkach Svetového ekonomického fóra článok o tzv. Smart City, inteligentných mestách. a o tom, ako tento koncept inteligentných miest, ktorý sa preberá práve z Číny, môže pomôcť svetu zachrániť planétu pred klimatickou zmenou. Teda na základe ideológie si predsavzali, že zavedením tohto čínskeho konceptu inteligentných miest môžu donútiť zmeniť spotrebiteľské správanie vlastného obyvateľstva do takej formy, že títo ľudia budú vraj pri kupovaní svojich produktov, pri využívaní nejakej dopravy, jednoducho pri každodennom živote a pri svojej spotrebe využívať tzv. nízkoemisné voľby. To znamená, že budete mať aplikáciu, cez ktorú si budete jedinú môcť natankovať do auta alebo nabiť si to autíčko, keď už bude elektrické. Samozrejme, hotovosť už nebude existovať, to je ako základný predpoklad. Len cez tú aplikáciu budete môcť platiť v obchode, len cez tú aplikáciu si kúpite lístok na vlak atď. atď. Celý ten systém bude jednoduchý, IT mechanizmom, aplikáciou prepojený na váš telefón alebo na nejaký váš bankomatový účet, na nejakú kartu, hodinky, to je úplne jedno, domyslite si to. A každá jedna takáto služba, každé jedno natankovanie, každý jeden tovar, všetko bude merať, koľko emisií údajne vyprodukujete, a pri dosiahnutí určitého limitu, ktorý vám títo psychopati nastavia, už ho ďalej prekročovať nebudete môcť. Vo výsledku? Kúpite si veľa hovädzieho mäsa, už vám zablokujú možnosť kúpiť si ďalšie mäso. To priamo píšu na článku, na stránkach Svetového ekonomického fóra, ktoré tak veľkolepo chváli Eduard Heger, kde chodí rečniť a klaňať sa týmto sociopatom. Hovoria nám, že nám dajú aplikáciu, ktorá bude merať našu emisnú spotrebu, a bude nám prikazovať, čo si kedy môžeme kúpiť, aké dopravné prostriedky môžeme využívať a nakoľko náš život budú obmedzovať, lebo nebude existovať hotovosť, lebo budú vedieť, za čo platíte a nebudete mať inú možnosť. Tieto sociopatické, choré, šialené totalitné vízie sú predstavou tej najhoršej orwellovskej totality, ktorú si ani sám Orwell nevedel vtedy vzhľadom na ten technologický progres predstaviť. My sa jej musíme brániť a my sme tu práve preto a práve preto to predkladáme, aby sme tento stav nikdy nedovolili, aby sme ho nedopustili, aby sme bránili osobné slobody ľudí, aby sme bránili ľudské práva občanov, všetkých bez rozdielu! Aby ich žiaden psychopat na Svetovom ekonomickom fóre nemohol donútiť, čo budú jesť, kedy to budú jesť a že by im namiesto nejakého hovädzieho mäsa nútili jesť podrvené chrobáky alebo podobné iné svinstvá, ktoré tam na tých stránkach odporúčajú. Títo sadistickí sociopati s miliardami eur, s nekonečnými zdrojmi, nemôžu určovať budúcnosť nášho sveta a mňa len mrzí, že vo vláde máme ľudí, ktorí práve takýmto ľuďom ochotne slúžia. Pripomínam ešte raz, pozrite si Remišovú a Hegera na Svetovom ekonomickom fóre. Organizácia, ktorá je zločinecká, ktorá by mala byť zakázaná, rozpustená, ktorá ide proti samotnej podstate slobody ľudského druhu na celej planéte, ktorá propaguje niečo ako globálny dúhový totalitný komunizmus a tam chodia naši vládni predstavitelia rečniť. Kto mi neverí, prečítajte si knihu Veľký reset od Klausa Schwaba. Kniha, za ktorú mal byť hospitalizovaný na psychiatrickej liečebni, a nie, že tam mal mať slovenského premiéra, ktorý mu tam ochotne reční a vychvaľuje, aká je to úžasná organizácia pre budúcnosť planéty. Sme tu preto, že ešte je čas tieto veci zachrániť a všetkým ľuďom na Slovensku aj napriek tomu, keby sa nám to teraz nepodarilo presadiť, prisahám, že hnutie REPUBLIKA bude mať túto vec vo volebnom programe, že to pre nás bude životná, zásadná, dôležitá vec, že ich sloboda bude niečo, čo bude pre nás vždy prioritou a že nikdy v budúcnosti nedopustíme akékoľvek obmedzovanie ľudských práv, akékoľvek zásahy do slobody vychádzania, akékoľvek zásahy do ich telesnej integrity, do slobody slova ani do práva na hotovosť. Naopak, že túto vec presadíme za každú cenu.